Mjólkursýrumælingar - Ritgerð
Efni þessa lokaverkefnis tilheyrir vísindum lífeðlisfræðinnar. Höfundur hefur stundað frjálsar íþróttir í nokkur ár, aðallega 400 m hlaup. Keppendur í 400 m hlaupi hefja hlaupið úr startblokkum og telst því keppnisgreinin til spretthlaupa. Þetta hlaup er vandmeðfarið þar sem keppendurnir verða að vega og meta líkamlegt form sitt. Oft er talað um að á síðustu 100 metrum hlaupsins séu menn ,,fullir af sýru". Hér er átt við það lífeðlisfræðilega fyrirbæri, mjólkursýru, sem er efni þessarar ritgerðar.
Mjólkursýra er efnasamband sem myndast við loftfirrða orkumyndun. Vandinn er hinsvegar sá að þegar myndun efnisins ,,fer úr böndunum" virkar það hamlandi á vöðvavirkni. Undirritaður hefur lent í því að hálfpartinn ganga örmagna síðustu 100 metra 400 m hlaups. Að því loknu staulast afsíðis og kastað ærlega upp. Hvernig má þetta vera? Við því verður leitað skýringa. Í dag er mögulegt að mæla hlutfall mjólkursýru í líkamanum á einfaldan hátt og hagræða þannig æfingaáætlunum út frá þessum gefnu upplýsingum.
Umfjölluninni er skipt í tvo hluta. Fyrri hlutinn skýrir það hvað mjólkursýra er, hvernig og við hvaða skilyrði hún myndast. Einnig eru útskýringar á helstu hugtökum sem notuð eru við mjólkursýrumælingar. Síðari hlutinn greinir frá þeim aðferðum sem notaðar eru við mjólkursýrumælingar og hvernig nýta megi þær upplýsingar sem fengnar eru með mælingunum við þjálfun. Í þeim hluta leitast höfundur við að svara þeirri spurningu hvort mjólkursýrumælingar séu áreiðanlegar og hvort þær stuðli að bættum árangri.